春陰三首  其一
作者：薛季宣
朝代：宋

paragraphs: 春陰一何甚，愁結窗外花。
細雨打疏竹，娟娟草新芽。
眷此忽中慘，吾生浩無涯。
閑讀几上書，可歎復可嗟。
時流諒難追，世路亦已賒。
折腰墨綬卑，坐有憂患加。
官柳粲新綠，黄鸝語淫哇。
把盞但心醉，天外日已斜。
魄月沈半壁，歸飛噪啼鴉。
仰頭望虛碧，冥冥密雲遮。
風塵政昏暗，逃形乏浮槎。
顧影還自笑，狂遊蕩無家。
弩頭强應世，鈍若倒拔蛇。
先人營舊廬，清池傍蒹葭。
芳時繡文錦，翻濤散晴霞。
霽色故自好，風霾益云嘉。
何當舍此去，忘情傲丹葩。